Aage Frandsen (SF), 1999-02-23:
Jeg vil godt først forholde mig til indholdet i det med henblik på, om man skal have en storlufthavn i Østjylland.
Vi mener ikke, at der er et trafikalt behov for det.
Vi mener, at det unødigt bidrager yderligere til forureningen, og vi mener, at der er store problemer, hvis man endelig ville have den, med at få den placeret i Østjylland.
Karakteristisk er det, at der er nogle, der gerne vil have den, men de vil have, at andre skal tage den, de vil ikke selv have den.
Det viser jo noget om, at det er i hvert fald ikke dem, der direkte bor i områderne, der sådan higer efter at få en storlufthavn; det er nogle bestemte interesser, som gerne vil have en storlufthavn.
Derfor kan man jo sige, at uanset hvem der har bemyndigelse til at tage stilling her - og jeg glæder mig meget over hr. Kaj Ikasts fremhævning af magtdelingen mellem Folketing og den udøvende magt; det er jo altid vigtigt at understrege den slags ting - så er det måske alligevel fornuftigt nok at komme med nogle politiske tilkendegivelser.
For det betyder jo så rent faktisk, at de, der arbejder for en storlufthavn i Østjylland, måske ud fra det her i dag kan konstatere, hvad der vil ske, når det engang ender hos trafikministeren og i sidste ende også hos Folketinget. Jeg vil også godt sige, at uanset hvor man kunne have forestillet sig, at en storlufthavn i Jylland skulle have ligget, så ligger der altså noget i forvejen; det kan man ikke komme uden om.
Derfor mener vi, at det eneste, der kan være tale om, er, om man har brug for en storlufthavn i Jylland overhovedet.
men den når jo aldrig en størrelse som den, der ligger i Kastrup.
Under alle omstændigheder må vi vel nok sige, at når det drejer sig om den indenrigsmæssige flyvning, er der overhovedet ikke brug for nogen lufthavn i nærheden af Århus; der er nærmere, hvis man ser på Djursland, behov for en lufthavn til begrænset lokal trafik.
Men i forhold til diskussionen om, hvorvidt man skal begrænse flyvning eller ej, må man i hvert fald sige, hvad angår det indenrigsmæssige, at der er forbruget af energi langt større, hvis man bruger flyvning.
Det er sådan, at når jeg sætter mig ind i toget fra Århus-området til København, bruger jeg 130-140 MJ; hvis jeg tager flyveren over Kastrup og så til København, bruger jeg ca. 750 MJ.
Så indenrigsmæssigt er det i hvert fald fornuftigere at bruge tog frem for fly.
Og med hensyn til det internationale, ja, der kan man bruge Billund, men man kan rent faktisk også se fornuften i at bruge Kastrup.
Så langt er der ikke mellem Århus og København.
Derfor er vi klart imod, at man skal lægge en international storlufthavn i nærheden af Århus.
Med hensyn til selve forslaget her, om man skal vedtage dét, som ligger i Enhedslistens forslag, kan man sige, at det er jo et forslag til folketingsbeslutning om at give
regeringen et råd.
Det er ikke statsretligt sådan, at regeringen nødvendigvis helt skal følge rådet i sidste ende, sådan er det ikke.
Det er ikke en lov, man vedtager, men det er et råd, som selvfølgelig er så kraftigt, at regeringen nok parlamentarisk vil have svært ved at fravige rådet, men det er alligevel ikke statsretligt det samme som en lov.
Det kan godt være, at der er nogen, der vil have den, men der er ingen, der vil tage den.
Derfor regner vi ikke med, at vi nogen sinde får brug for at vedtage dette beslutningsforslag.
Men altså, hvis det kommer til afstemning, så stemmer vi for det.